Charlotte Broman Mølbæk (SF), 2023-04-20:
Tak for det.
Jeg nåede aldrig at sidde i elevrådet på min folkeskole.
Jeg turde ikke stille op, for tænk nu, hvis jeg ikke fik nogen stemmer.
Det var en populær post at få lov til at være elevrådsformand eller sidde i elevrådet.
Var vi utilfredse med noget, gik vi til formanden med det – uanset om det handlede om, om der skulle være 5 minutters pause mellem timerne til at strække benene eller tage en tår vand, så vi var klar til næste time, eller om det handlede om flere bolde, så vi undgik unødige skænderier om boldens ejermand.
Elevrådsformanden repræsenterede elevernes stemme og kendte til problematikkerne selv og ville skolens bedste.
Laver man lige en hurtig googlesøgning på »en god bestyrelse«, kommer der en definition op: En bestyrelse fungerer optimalt, når medlemmer besidder relevant og tilstrækkelig viden i forhold til virksomhedens vision og behov.
Den skal afspejle og leve op til den verden, som virksomheden befinder sig i.
Og det må man sige at elevrådsformanden levede op til.
Ændringen fra en autoritær til en mere demokratisk styreform kan være en langvarig proces, og jeg må ærligt indrømme, at jeg var stærkt overrasket, næsten rystet, da jeg som nyvalgt folketingsmedlem og kulturordfører opdagede den manglende demokratiske struktur, der kendetegnede de kunstneriske uddannelser – at de studerende ikke før nu har haft muligheden for at blive hørt og have indflydelse.
De kunstneriske uddannelsesinstitutioner skal nu nedsætte et studienævn, som afgiver indstilling til bestyrelsen eller på bestyrelsens delegation.
Og nu bliver de studerende også repræsenteret i uddannelsens ledelse med en plads i bestyrelsen.
Det er et stort og vigtigt skridt i den rigtige retning.
I SF havde vi gerne set, at de studerende blev repræsenteret med 2 medlemmer i bestyrelsen, ligesom man har på andre videregående uddannelser, men det var der desværre ikke konsensus om.
Til gengæld er det en stor glæde at se, at i det lovforslag, der er fremsat af den nye regering, står der, at rektor nu også skal ansættes af bestyrelsen, som det sker på alle andre uddannelsesinstitutioner.
I SF har vi aldrig kunnet se fidusen ved, at kulturministeren skulle sidde og udpege fra moderskibet til de kunstneriske uddannelser, når man lokalt selv kan ansætte en rektor.
Det tror vi de er meget bedre til at gøre derude lokalt, og det ved jeg også at den nye kulturminister banede vejen for, og det skal han have stor ros for.
Det er ikke altid så nemt at ændre gamle traditioner.
Med dette forslag får vi også endelig vedtaget, at der kommer bestyrelser på de kunstneriske uddannelser, og styrket dem ud fra Strukturudvalgets rapport, der kom i 2021.
Der var klar tale i rapporten, og jeg citerer: Udvalget anbefaler bl.a. at indføre en bestyrelse på hver af de syv kunstneriske uddannelser, at skabe tryggere klageveje for de studerende, indføre en mere fleksibel uddannelsesstruktur og længde og indføre et lettere akkrediteringskoncept for uddannelserne.
Det har sin forhistorie i et B-forslag fra forrige periode, hvor SF gik sammen med de borgerlige partier, og der havde vi nok en af verdens længste debatter om, hvorvidt man skulle have bestyrelser på de kunstneriske uddannelser.
Det er der muligvis nogle af ordførerne her der kan huske.
Men det, der har været rigtig positivt at se, er, at de mange tanker, der i virkeligheden lød i den debat, nu bliver omsat til virkelighed derude.
For ud over at de studerende også kommer i bestyrelserne, skal der naturligvis også være medarbejdere repræsenteret – også personer, som både har kompetencer inden for ledelsesstrategi og udvikling, men som også har en kunstnerisk erfaring og indsigt i det kunstfelt, det nu drejer sig om, og i kulturlivet generelt.
I SF er vi ret fortrøstningsfulde over, at den her nye styreform faktisk vil komme til at styrke uddannelserne væsentligt.
Jeg kan så afsløre, at jeg senere hen fandt modet til at stille op til et elevråd, da jeg læste til pædagog på Jydsk Pædagog Seminarium, og jeg blev også valgt og fik muligheden for at sidde i en periode.
Det vil i øvrigt stadig væk være en periode, jeg husker ret tydeligt, og som var meget værdifuld for mig og gav mig en masse god læring om beslutningsprocesser.
Og dermed kan jeg kun glæde mig over, at det nu også gælder de studerende på Den Danske Scenekunstskole, Den Danske Filmskole, Det Jyske Musikkonservatorium, Det Kongelige Danske Kunstakademis Billedkunstskoler, Det Kongelige Danske Musikkonservatorium, Rytmisk Musikkonservatorium og Syddansk Musikkonservatorium, at de kan få lov til det samme.
For god ordens skyld vil jeg meddele, at SF selvfølgelig også bakker op om de forandringer, der er i forhold til Det Kongelige Teater og digitale ansøgninger.
Vi ser frem til det fremtidige arbejde og er for lovforslaget.